## Zaključak kojim se odbacuje zahtjev Boženka Loze za odobrenje objavljivanja ponude za preuzimanje društva Badel 1862 d.d., Zagreb

### NN 131/2010 (24.11.2010.), Zaključak kojim se odbacuje zahtjev Boženka Loze za odobrenje objavljivanja ponude za preuzimanje društva Badel 1862 d.d., Zagreb

HRVATSKA AGENCIJA ZA NADZOR FINANCIJSKIH USLUGA

3423

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 25. stavak 2. Zakona o preuzimanju dioničkih društava (»Narodne novine« br. 109/07, 36/09), te članka 77. stavak 1. Zakona o općem upravnom postupku (»Narodne novine« br. 47/09), u postupku povodom zahtjeva Boženka Loze iz Zagreba, Gorenci 45, za odobrenje objavljivanja ponude za preuzimanje društva Badel 1862 d.d. Zagreb, Vlaška 116, Uprava Hrvatske agencije za nadzor financijskih usluga na sjednici održanoj 12. studenoga 2010. godine donijela je

ZAKLJUČAK

1. Odbacuje se zahtjev Boženka Loze iz Zagreba, Gorenci 45, za odobrenje objavljivanja ponude za preuzimanje društva Badel 1862 d.d. Zagreb, Vlaška 116, te se smatra da isti nije ni podnesen.

2. Ovaj zaključak objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga (u daljnjem tekstu: Agencija), klasa: UP/I-451-04/10-10/11, od 16. rujna 2010. godine, utvrđeno je da je za Antu Perkovića iz Zagreba, Stjepana Gradića 19, Marijana Ruždjaka iz Zagreba, Nečujamska 16, Boženka Lozu iz Zagreba, Gorenci 45, i Ivana Perkovića iz Zagreba, Palinovečka 19N, a koji djeluju zajednički, 7. listopada 2009. godine nastala obveza objavljivanja ponude za preuzimanje dioničkog društva Badel 1862 d.d., Zagreb, Vlaška 116 (u daljnjem tekstu: Ciljno društvo), te im je naloženo da u roku od 30 dana od dana konačnosti predmetnog rješenja Agenciji podnesu zahtjev za odobrenje objavljivanja ponude za preuzimanje Ciljnog društva, ponudu za preuzimanje i isprave iz članka 22. stavak 3. Zakona o preuzimanju dioničkih društava (»Narodne novine« br. 109/07, 36/09, dalje: Zakon).

Dana 21. listopada 2010. godine u Agenciji je zaprimljen zahtjev Boženka Loze iz Zagreba, Gorenci 45 (u daljnjem tekstu: Ponuditelj), za odobrenje objavljivanja ponude za preuzimanje Ciljnog društva, i dokumentacija u privitku.

U provedenom postupku, uvidom u dokumentaciju priloženu zahtjevu utvrđeno je da nisu dostavljene sve isprave iz članka 22. stavak 3. Zakona, i to:

– izvornik ili javnobilježnički ovjerena preslika svih isprava o pravnim poslovima kojim su osobe koje s Ponuditeljem njim djeluju zajednički stekli dionice Ciljnog društva u razdoblju od 1 godine prije dana nastanka obveze na objavljivanje ponude za preuzimanje, a u slučaju stjecanja i otpuštanja dionica protivno odredbi članka 40. ZPDD-a i isprave o tim pravnim poslovima;

– izjava Ponuditelja i osoba koje s njim djeluju zajednički da, osim pravnih poslova iz članka 22. stavka 3. točke 1. ZPDD-a, nisu sklapali druge pravne poslove u cilju stjecanja dionica Ciljnog društva;

– potvrda depozitara o osiguranju naknade za preuzimanje svih dionica koje su predmet ponude za preuzimanje;

– potvrda Zagrebačke burze d.d., Zagreb, izdane na zahtjev Ponuditelja, o prosječnoj cijeni iz članka 16. stavka 3. i 6. ZPDD-a;

– ugovor s depozitarom o obavljanju poslova pohrane dionica;

– dokaz o uplati administrativne pristojbe i naknade, sukladno odredbi članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/09).

Stoga je Ponuditelj, pismenom Agencije od 25. listopada 2010. godine, a temeljem odredbi članka 25. Zakona, pozvan urediti predmetni zahtjev i dostaviti traženu dokumentaciju u roku od 3 dana od dana primitka predmetnog pismena.

Ponuditelj je Agenciji podneskom od 8. studenoga 2010. godine dostavio svoju izjavu da osim Ugovora o prijenosu dionica od 25. rujna 2009. godine kao pravnog posla iz članka 22. stavka 3. točke 1. ZPDD-a, nije sklapao druge pravne poslove u cilju stjecanja dionica Ciljnog društva.

Ponuditelj u podnesku također navodi da nije osoba u zajedničkom djelovanju i nema nikakvih saznanja o tome kada su, na koji način i kojim pravnim poslovima dionice stjecali Ivan Perković, Anto Perković i Marijan Ruždjak, te navodi da ih je pozvao da mu u svrhu ovog postupka dostave isprave o navedenom.

Odlučujući o ovom zahtjevu, Agencija se vodila odredbom članka 18. stavak 1. Zakona, kojom je propisana obveza ponuditelja da, već prije podnošenja zahtjeva za odobrenje objavljivanja ponude za preuzimanje, osigura naknadu za preuzimanje svih dionica koje su predmet ponude za preuzimanje. Isto tako, odredbom članka 21. stavak 1. Zakona propisana je obveza ponuditelja da, već prije podnošenja zahtjeva za odobrenje objavljivanja ponude za preuzimanje, ugovori s depozitarom obavljanje poslova pohrane dionica koje su predmet ponude za preuzimanje.

Dakle, iako je Ponuditelju 16. rujna 2010. godine rješenjem Agencije naloženo podnijeti zahtjev za odobrenje objavljivanja ponude, a 25. listopada 2010. godine bio je pozvan urediti zahtjev i dostaviti traženu dokumentaciju, Ponuditelj do isteka roka, a niti do dana donošenja ovog zaključka Agenciji nije dostavio tražene isprave iz članka 22. stavak 3. Zakona.

Sukladno odredbama članka 25. Zakona, kada je zahtjev ponuditelja nepotpun ili nerazumljiv ili uz zahtjev nije dostavljena ponuda za preuzimanje i sve isprave iz članka 22. stavak 3. Zakona, Agencija će od ponuditelja zatražiti da uredi zahtjev i dostavi nedostajuću dokumentaciju, te odrediti rok u kojem je to dužan učiniti. Ako ponuditelj, u ostavljenom roku, ne postupi po traženju Agencije, smatrat će se da zahtjev nije niti podnesen, te će Agencija donijeti zaključak kojim se zahtjev ponuditelja odbacuje.

Kako Ponuditelj u ostavljenom roku, a niti naknadno, nije dostavio traženu dokumentaciju, nužnu za postupanje po predmetnom zahtjevu, to je temeljem odredbe članka 25. stavak 2. Zakona odlučeno kao u točki 1. izreke ovog zaključka.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovaj zaključak objavit će se u »Narodnim novinama«.

UPUTA O PRAVNOM LIJEKU

Protiv ovog Zaključka ne može se izjaviti žalba, ali se isti može pobijati u upravnom sporu pokrenutom protiv Rješenja kojim se rješava o ovoj upravnoj stvari, podnošenjem tužbe Upravnom sudu Republike Hrvatske u roku od 30 dana od dana primitka Rješenja.

Klasa: UP/I-451-04/10-10/23

Urbroj: 326-111/10-4

Zagreb, 12. studenog 2010.

Predsjednik Uprave
Ante Samodol, v. r.

Ostalo, NN 131/2010-3423